Poliisi löysi rekasta laitteen, jolla pystyy rikkomaan ajo- ja lepoaikasäännöksiä.

Länsi-Uudenmaan poliisin partio pysäytti illalla keskiviikkona Turunväylän varrella tarkastusta varten moldovalaisen rekan.

Pian ilmeni, että kuljettajalla oli käytössä elektroninen ajopiirturin manipulointilaite.

Poliisi tiedotti, että laite oli piilotettu kojelaudan sisälle ja kytketty digitaaliseen ajopiirturiin. Kuljettajalla oli kaukosäädin, jolla hän sai kytkettyä digipiirturin tallentamaan lepoa myös ajon aikana ja näin hän pystyi rikkomaan ajo- ja lepoaikasäännöksiä.

Manipulointilaitetta käytettäessä myöskään ajoneuvon abs-jarrut eivät toimi siten kuin niiden pitäisi toimia. Kuljettaja sai 40 päiväsakkoa. Hänen matkansa keskeytettiin ja hänet määrättiin välittömästi ajokieltoon.

Tällainen on moldovalaisen rekkakuskin ajopiirturin manipulointilaiteen kaukosäädin.­

Korjaus 31.3. klo 10.31: kuvassa on ajopiirturin kaukosäädin, ei itse piirturin manipulointilaite.